ການຢ້ຽມຢາມໄດ້ດໍາເນີນໄປໃນໄລຍະທີ່ສອງປະເທດ, ສອງກອງທັບ ຈັດຕັ້ງຫຼາຍກິດຈະກໍາເຄື່ອນໄຫວທີ່ມີຄວາມໝາຍໃນ “ປີສາມັກຄີມິດຕະພາບ ຫວຽດນາມ-ລາວ, ລາວ-ຫວຽດນາມ 2022” ແນໃສ່ສະເຫຼີມສະຫຼອງ 60 ປີແຫ່ງວັນສ້າງຕັ້ງການພົວພັນທາງການທູດ (5-9-1962 / 5-9-2022) ແລະ 45 ປີແຫ່ງວັນເຊັນສົນທິສັນຍາມິດຕະພາບ ແລະການຮ່ວມມື (18-7-1977 / 18-7-2022) ລະຫວ່າງສອງປະເທດ. ສາມາດຢັ້ງຢືນໄດ້ວ່າ, ຫວຽດນາມ ແລະລາວ ຍາມໃດກໍສະໜັບສະໜູນເຊິ່ງກັນ ແລະກັນ, ຊ່ວຍເຫຼືອກັນຢ່າງໃຫຍ່ຫຼວງ, ລໍ້າຄ່າ, ໝົດຈິດໝົດໃຈ, ບໍລິສຸດຜຸດຜ່ອງ ແລະມີປະສິດທິຜົນໃນຕະຫຼອດວິວັດການຕໍ່ສູ້ຍາດເອົາເອກະລາດແຫ່ງຊາດ ໃນເມື່ອກ່ອນ ກໍຄືໃນພາລະກິດປ່ຽນແປງໃໝ່, ສ້າງສາ ແລະພັດທະນາປະເທດຊາດໃນປັດຈຸບັນ, ເຖິງວ່າສະພາບການໂລກ ແລະພາກພື້ນມີການຜັນແປຢ່າງໄວວາ, ສັບສົນ ກໍຕາມ, ແຕ່ປະຊາຊົນສອງປະເທດ ຍັງມີຄວາມປິຕິຊົມຊື່ນ ແລະພາກພູມໃຈ ເມື່ອເຫັນວ່າ ການພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ແລະການຮ່ວມມືຮອບດ້ານ ຫວຽດນາມ-ລາວ, ລາວ-ຫວຽດນາມ ໂດຍ ປະທານ ໂຮ່ຈີມິນ ຜູ້ນໍາທີ່ຍິ່ງໃຫຍ່ ແລະປະທານ ໄກສອນ ພົມວິຫານ, ປະທານ ສຸພານຸວົງ ທີ່ແສນເຄົາລົບຮັກ ເປັນຜູ້ກໍ່ຕັ້ງ, ຖະໜຸຖະໜອມ, ການນໍາຮຸ່ນຕ່າງໆຂອງສອງພັກ, ສອງລັດ ແລະປະຊາຊົນສອງປະເທດ ໄດ້ເພີ່ມພູນຄູນສ້າງ, ໄດ້ຮັບການປັັບປຸງ ແລະພັດທະນາຢ່າງບໍ່ຢຸດຢັ້ງ, ນັບມື້ນັບ ເຂົ້າສູ່ລວງເລິກ, ແທດຈິງ ແລະມີປະສິດທິຜົນໃນທຸກຂົງເຂດ.
ໃນສະພາບການຮ່ວມມືດ້ານປ້ອງກັນຊາດ ໄດ້ຮັບການກໍານົດວ່າແມ່ນເສົາຄໍ້າໜຶ່ງທີ່ມີຄວາມສໍາຄັນຂອງການພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີແບບພິເສດ ແລະການຮ່ວມມືຮອບດ້ານຫວຽດນາມ-ລາວ, ລາວ-ຫວຽດນາມ, ວຽກງານພັກ, ວຽກງານການເມືອງ ແມ່ນໜຶ່ງໃນບັນດາຂົງເຂດສໍາຄັນພິເສດໃນການຮ່ວມມືລະຫວ່າງກອງທັບສອງປະເທດ. ໃນໄລຍະຜ່ານມາ, ການຮ່ວມມືລະຫວ່າງກົມໃຫຍ່ການເມືອງກອງທັບປະຊາຊົນຫວຽດນາມ ແລະກົມໃຫຍ່ການເມືອງກອງທັບປະຊາຊົນ ລາວ ໄດ້ຮັບການຜັນຂະຫຍາຍຢ່າງຮອບດ້ານ, ລົງເລິກ, ແທດຈິງ ແລະມີປະສິດທິຜົນ, ຕາມນັ້ນແລ້ວ, ສອງຝ່າຍໄດ້ສົມທົບກັນຢ່າງແໜ້ນແຟ້ນ, ໂຄສະນາກ່ຽວກັບການພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ແລະການຮ່ວມມືຮອບດ້ານລະຫວ່າງສອງພັກ, ສອງລັດ, ກອງທັບ ແລະປະຊາຊົນສອງປະເທດ ຢ່າງມີຊີວິດຊີວາ, ໃນນັ້ນຕ້ອງເວົ້າເຖິງການພົບປະແລກປ່ຽນມິດຕະພາບຢູ່ເຂດຊາຍແດນ ຫວຽດນາມ-ລາວ ຄັ້ງທີໜຶ່ງ ແລະການເຄື່ອນໄຫວໃນຂອບເຂດ “ປີສາມັກຄີມິດຕະພາບ ຫວຽດນາມ-ລາວ, ລາວ-ຫວຽດນາມ 2022”.
ບັນດາອົງການ, ກົມກອງຂອງສອງຝ່າຍ ໄດ້ຈັດຕັ້ງຫຼາຍຄະນະ ຢ້ຽມຢາມ ແລະເຮັດວຽກ, ຝຶກອົບຮົມ, ແບ່ງປັນບົດຮຽນວິຊາສະເພາະ ຜັນຂະຫຍາຍໜ້າທີ່ວຽກງານພັກ, ວຽກງານການເມືອງ. ວຽກງານຊອກຄົ້ນ, ທ້ອນໂຮມ ແລະຈັດສົ່ງອັດຖິທະຫານອາສາສະໝັກ ແລະຊ່ຽວຊານຫວຽດນາມ ທີ່ເສຍສະຫຼະຊີວິດໃນປາງສົງຄາມຢູ່ລາວ ກັບຄືນປະເທດ ຍາມໃດກໍໄດ້ຮັບການເອົາໃຈໃສ່ຜັນຂະຫຍາຍ, ຕອບສະໜອງຕາມຄວາມມຸ່ງມາດປາດຖະໜາ, ຄວາມຄອງຄອຍຂອງຄອບຄົວ, ຍາດຕິພີ່ນ້ອງຂອງບັນດານັກຮົບເສຍສະຫຼະຊີວິດເພື່ອຊາດ. ການຮ່ວມມືບໍາລຸງສ້າງຊັບພະຍາກອນມະນຸດ ບັນລຸໝາກຜົນອັນພົ້ນເດັ່ນ, ເປັນຕົ້ນແມ່ນເລື່ອງກອງທັບສອງປະເທດ ໄດ້ສົມທົບກັນກໍ່ສ້າງໂຄງການສໍາຄັນ ຄື ໂຮງຮຽນທິດສະດີການເມືອງ ແລະໂຮງຮຽນວັດທະນະທໍາຊົນເຜົ່າກອງທັບປະຊາຊົນ ລາວ, ກາຍເປັນສັນຍາລັກແຫ່ງການຮ່ວມມືດ້ານປ້ອງກັນຊາດສອງຝ່າຍເວົ້າລວມ, ເວົ້າສະເພາະແມ່ນການຮ່ວມມືດ້ານວຽກງານພັກ, ວຽກງານການເມືອງ. ໄປຄຽງຄູ່ກັນນັ້ນແມ່ນການເສີມຂະຫຍາຍບັນດາຮູບການພົບປະແລກປ່ຽນ, ແຮກສ່ຽວຢ່າງມີປະສິດທິຜົນ, ຜ່ານນັ້ນແຜ່ຂະຫຍາຍນໍ້າໃຈສາມັກຄີມິດຕະພາບ, ການໜູນຊ່ວຍເຊິ່ງກັນແລະກັນລະຫວ່າງກອງທັບ ແລະປະຊາຊົນສອງ ປະເທດ, ໂດຍສະເພາະແມ່ນຢູ່ເຂດຊາຍແດນຫວຽດນາມ-ລາວ, ລາວ-ຫວຽດນາມ.
ບົນພື້ນຖານໝາກຜົນດັ່ງກ່າວນັ້ນ, ພວກເຮົາເຊື່ອໝັ້ນຢ່າງແນວແນ່ວ່າ ການຢ້ຽມຢາມ ສປປ ລາວ ຢ່າງເປັນທາງການຂອງສະຫາຍ ພົນເອກ ເລືອງເກື່ອງ ແລະຄະນະຜູ້ແທນການເມືອງຂັ້ນສູງກອງທັບປະຊາຊົນຫວຽດນາມ ຈະປະສົບຜົນສໍາເລັດຢ່າງຈົບງາມ, ປະກອບສ່ວນສໍາຄັນເຂົ້າໃນການພັດທະນາຢ່າງບໍ່ຢຸດຢັ້ງຂອງການພົວພັນສາມັກຄີພິເສດລະຫວ່າງສອງພັກ, ສອງລັດ, ກອງທັບ ແລະປະຊາຊົນສອງປະເທດ.
ໂດຍ: ໄຊຊະນະ